Delt koe tawaday (trutca ke Caillebotte)

Delt koe tawaday ~ Portraits à la campagne (FR)

Delt koe tawaday ( francavon Portraits à la campagne ) tir trutca Joconde database, vuest- 000PE003717 lumkirafa gu 95 × 111 cm-, i puntalingeks keve stama skuyun gan Gustave Caillebotte francaf lingesik bak 1876.

Bata trutca koe Musée Baron Gérard koe Bayeux koe Franca re ( 2018 ) tigir.

 Izvafa orka ke grabom 
Yasaf pilkot koe Yerres gerone Paris tir abdualbano xo ke lingesik. Bat indap tiyir vefaxo ke rumeik aze vanpiyir watsa ke trutca mu yambik. Caillebotte va Delt koe tawaday bak 1876 to koe Yerres skur.

Taneafa litevafa wonara bak 1874 dilizeyer ise noveyer da lingesik ke bat lizor va intyona trutca nuyon rowonayad, i va trutca bolkon vewana gan malyeruk ke Winugafa Yambafa Bonta. Gustave Caillebotte va bata taneafa wonara me pakeyer voxe bal toleafa bak 1876 konedir. Bal bareafa bak 1877, va Delt koe tawaday trutca atoer voxe va welurtafa malyedara kazawar.

Caillebotte va trutca kali 1887 vider. Bantandon, Zoé Caillebotte kosayikya ke lingesik kurer. Gustave tir kures vrutasik nume pu jotafa tolonga va Delt koe tawaday trutca firvir. Ba awalkera ke Zoé rape bafela, trutca pu tcila ke Bayeux zo zilir.

 Drunara va grabom 
Koe lurd ke yasaf pilkot koe Yerres, balemoya ayikya va kielcekany izgon ice kramta impavantad. Tid bewik ke Caillebotte yasa. Koe taneafa azenta, Marie Caillebotte dem faltaf gem, i kosayik ke lingesik va asadara kobaver. Tir berik ke Zoé firvitimbe va trutca wetce kurerazal. Toloya ayikya lente sint tid Marie Amanda Chaumont ziavik is Hue W-ya nik ke yasa, debanyesa moe starka. Koe ludev kabdue vrusiptatum, Céleste Daufresne gadikya ke lingesik va belira rotcar.

Bunera va pokeuca do koredikeem lanekir, videson va keska vas ilsuyuca. Caillebotte va kosayikya koe taneafa azenta al rundar ise va kotar olkik kene lentor ke mona al vanconyar. Koe toleafa azenta, tum dem kerafa vrusipta is tanoy aal va zeviandara van koawaltapana kadimefa azenta tadled.

Balemoy koredik, rundayan leve izvama, va abica awaltolya tuaxana gan toeem anton kazawad. Afiatapason va bunera, Caillebotte va ukafa kevaxarapa malsaver nume va cultimevafa lingeropa ke intafe sare ilfir. Taneon falte ke gem ke Marie tigir, azen ebelte ke vage ke baroya loklaafa weltikya, azen kere ke tum, azen tere radimefa azenta koawaltana kal batake.

Dizvesik va trutca va litera dum kevestobasa wira pestaler kiren Caillebotte va tec ticstis siak al vegedur. To batkane va bunes uum al maer : nepaleson va glupaf is aludevaf patectoy gu delt va lospa. Patectoy ke Caillebotte me tir zikexacka vols detce ke trutca lidam lingeyen voleem. Danexa ke bata eravapa ( birtaf patectoy is delt va lospa ) tir medotolmilaf buneks brostas mali taneafa disukera. Voxen bata birtuca gan malyopasikeem bal wonara ke 1877 me zo remwiyir isen siakkeska gu tca zo krupteyer.

 Watsa va oxifa nakila 
Watsa va oxifa nakila va Gustave Caillebotte remi trelafa klepa koswayar. Ine va konaka trutca oku siatos lingeyer. Tulon grupet :

 Dere rupec 

 Stragela 

 Vuestexa 

|style="vertical-align: top;"|

|}

Delt koe tawaday (trutca ke Caillebotte)
Delt koe tawaday (trutca ke Caillebotte)